altasimut
Store norske leksikon,Teknologi og industri,Transport,Navigasjon
Altasimut er et astronomisk apparat til måling av høyde og asimut (peiling) til et himmellegeme, også kalt universalinstrument, fordi det erstatter flere instrumenter (kvadrant/sekstant, teodolitt, passasjeinstrument og peileskive). Altasimut består av en kikkert som kan dreies vertikalt om en vannrett og horisontalt om en loddrett akse. Vinklenes størrelse avleses på hver sin graderte sirkel, forsynt med mikroskop-nonier.
Bakgrunn Asimut har innen nautikken vært vanlig å benytte som begrep om peilingen til et himmellegeme – da referert øst eller vest i 0 – 180° fra nord på nordlige breddegrader, og fra syd på sydlige breddegrader. Omgjort til 0 – 360° vil asimut representere rettvisende peiling. Asimutvinkel kan sammen med høyden til et himmellegeme benyttes til å bestemme et skips plass med astronomiske metoder. Spesielle peileskiver som kan plasseres på et kompass kalles ofte en asimutring. Altasimut vil altså i tillegg til å måle asimut også kunne måle høyden (engelsk altitude) til et himmellegeme. Les mer i Store norske leksikon teodolitt peileskive